Video: O'zbekiston bilan chegaradosh davlatda noma'lum kasallik sabab chorva mollari nobud bo'lmoqda

Qozog'istonda chorva mollari: ot, sigir va qo'ylar noma'lum kasallik sababli nobud bo'lmoqda. Bu haqda “Tengrinews” xabar berdi.
Ma'lum qilinishicha, Atirau viloyatining to'rtta yirik tumanidan allaqachon o'nlab hayvon nobud bo'lgan. Fermerlar mazkur holat fevral oyining o'rtalarida boshlanganini qayd etgan. Fermer xo'jaligi vakili Aybar Yerekeshov “Oytan” dehqon birlashmasida 200 dan ortiq qo'y va 10 bosh qoramol noma'lum kasallik qurboniga aylanganini aytgan.
“Hayvonlar har kuni nobud bo'lmoqda. Ularda og'iz va burundan ko'pik kelishi alomati kuzatilmoqda. Umuman oziqlanmayapti”, — degan u.
Kasallikning aniq sabablari hali aniqlanmagan, ekspertlarning fikrlari esa turlicha. Ayrimlar bunga parazit va kuya sabab bo'layotganini aytsa, boshqalar hayvonlarga yetarlicha parvarish berilmayotganini ta'kidlagan. Viloyat veterinariya boshqarmasi esa ommaviy o'lim kuzatilmaganini ma'lum qilgan, biroq video mazkur holat aksincha ekanini ko'rsatadi.

Avvalroq Qozog'istonda aholi chorva mollarini ommaviy ravishda yo'q qilishga majbur bo'layotgani haqida xabar berilgandi. Shuningdek, Qozog'istonda qo'ylar orasida go'zallik tanlovi boshlangani ma'lum qilingan.